Kent Logsdon, ambasadorul SUA la Chișinău, a fost decorat luni, 27 mai, cu „Ordinul de Onoare” de către președintele Maia Sandu, cu prilejul încheierii mandatului în Republica Moldova.
Distincția a fost oferită în semn de înaltă apreciere pentru contribuția adusă la aprofundarea relațiilor dintre SUA și Republica Moldova.
De asemenea, președintele Maia Sandu și-a manifestat în cadrul întrevederii „recunoștința pentru sprijinul acordat de SUA Republicii Moldova pentru implementarea reformelor democratice și economice, depășirea crizei energetice, susținerea parcursului european și consolidarea securității naționale”.
Menționăm că ambasadorul SUA la Chișinău, Kent Logsdon, își încheie misiunea diplomatică în Republica Moldova. El depus jurământul de intrare în funcție în decembrie 2021.